Tidligere husede den medarbejdere, der baksede med ligningslov og skatteregnskaber, men nu skal SKATs tidligere hovedkontor i København have nyt, ungt liv. Der er nemlig op mod 250 nye ungdomsboliger på vej i ejendommen på Tagensvej på Nørrebro.

Læs også : For mange dyre studieboliger

Ejendommen har stået tom de seneste seks år, men Magistrenes Pensionskasse, der ejer bygningen, vil omdanne 9.500 kvadratmeter af det gamle kontorkompleks til ungdomsboliger.

- Det har ikke været muligt at leje ejendommen ud til kontor, men beliggenheden gør, at den er ideel til ungdomsboliger, siger Christian Meldgaard, der er direktør i virksomheden Deas Assert Property Management, der administrerer bygningen.

Høj husleje skyldes fremtidssikring

De nye ungdomsboliger kommer dog til at gøre indhug i de unges økonomi, eftersom huslejen vil ligge omkring 5000 kroner.

Hvis du beder nogen om at betale 100 procent af deres indkomst i husleje, er det kun dem, der tager gæld, får økonomisk støtte eller har studiearbejde, der har råd Jakob Ruggaard, Danske Studerendes Fællesråd

Prisen skyldes, at pensionskassen har forsøgt at finde indretningsløsninger, der også gør boligerne attraktive i fremtiden.

- I dagens marked kan man principielt udleje hvad som helst, men en pensionskasse arbejder med langsigtede planer, og derfor skal det her produkt også være langsigtet, siger Christian Meldgaard.

Unge har ikke råd til huslejen

Selvom København tørster efter ungdomsboliger, er der ikke kun begejstring for de kommende 250 af slagsen. Huslejens niveau gør nemlig, at de unge ikke har råd til at flytte ind, lyder kritikken:

- Hvis du beder nogen om at betale 100 procent af deres indkomst i husleje, er det kun dem, der tager gæld, får økonomisk støtte eller har studiearbejde, der har råd, siger Jakob Ruggaard fra Danske Studerendes Fællesråd.

Læs også : Unge savner det klassiske kollegium